সম্প্রতি পশ্চিম শেরী ও অষ্টমীতলায় গিয়ে দেখা যায়, কয়েকজন বয়স্ক নারী হাতে শাবল আর হাতুড়ি নিয়ে একাশিয়াগাছের ছোট ছোট গুঁড়ি থেকে ছাল উঠিয়ে এক স্থানে জমা করছেন, কেউ কেউ ছাড়ানো ছাল রোদে শুকাচ্ছেন, কেউ বা ছাল আঁটির মতো বাঁধছেন। স্বামীর সঙ্গে ছাড়াছাড়ি হয়ে যাওয়া মেয়ে মনোয়ারা বেগমকে নিয়ে গুঁড়ি থেকে ছাল তুলছিলেন ছয় ছেলে-মেয়ের জননী ফালানী বেগম। তিনি জানান, করাতকল মালিকদের কাছ থেকে তিনি এক ট্রলি গাছের গুঁড়ির ছাল ছাড়িয়ে নেওয়ার জন্য ২৫০ টাকা দিয়ে কিনে নেন। এক ট্রলি কাঠের গুঁড়িতে সাত-আট মণ ছাল পাওয়া যায়। সেই ছাল ওঠাতে ও শুকাতে প্রায় দুই দিন লাগে। পরে প্রতি মণ ছাল ৯০ টাকায় বিক্রি করেন। এতে যা লাভ হয় তাতে সংসারের খরচে কিছুটা জোগান দেওয়া যায়। ফালানী বেগম বলেন, ‘এই বয়সেও গাছের ছাল তুইল্লা খাই। সোয়ামী (স্বামী) ভাড়ায় অটো চালায়। বয়সের কারণে ঠিকমতো ভাড়াও মারতে পারে না। পুলাপান সব বিয়াশাদি কইরা আলদা অইয়া গেছে। পাঁচ-ছয় বছর অইলো এই পুরিডার (মেয়ে মনোয়ারা) অসুখ। সোয়ামীয়ে ছাইড়া দিছে। অহন আমগর সাতেই থাহে। জীবন তো আর চলে না। মেম্বররে (ইউনিয়ন পরিষদ সদস্য) কইছিলাম, একটা কার্ডের (বয়স্ক বা বিধবা ভাতা) কতা। কিন্তু পরিচয়পত্রে বয়সের ভুল আছে কয়। কিছুই তো বুঝি না। একটা কার্ড পাইলে খুব উফুগার অইতো।’